AlexejDobrolubov/national_council_slovak_2010 huggingface dataset:
6. schôdza NR SR - 1.deň - B. popoludní
Dátum: 2023-12-06
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

40. Ďakujem za slovo, vážený pán predseda. Kolegyne, kolegovia, ja by som chcel oceniť vystúpenie pána kolegu Horeckého v tej časti, keď sa rozhodol informovať plénum Národnej rady o tom, že podporia, teda že cez školský výbor prešiel práve prebiehajúci návrh záko... návrh na skrátené legislatívne konanie o zákone o financovaní škôl, jednoducho povedané, a že školský výbor podporuje tento bod, čo je vynikajúca správa pre všetkých, ktorí budú o tom hlasovať. Ale chcem, chcel som poprosiť, aj ďalších možno do budúcnosti v rozprave, že nech nechá priestor ďalším bodom, tak ako prichádzajú a nech nechá priestor spravodajcom, ktorí by ho informovali a všetkých nás, že napríklad finančný výbor, výbor pre financie a rozpočet k tej tlači, o ktorej ste hovorili, 94, 79, 96, odsúhlasil a odporučil plénu Národnej rady na prerokovanie v skrátenom legislatívnom konaní. Mali sme informáciu od pani štátnej tajomníčky ministerstva financií, pochopili sme, že sú naplnené podmienky na skrátené legislatívne konanie, tak ako ste ich tiež pomenovali, a preto by som možno odporučil, aby sa každý držal takpovediac svojho remesla a počkal si na ďalší vývoj, lebo vy ste hovorili už o ďalších skrátených konaniach, ktoré práve výbor pre financie a rozpočet na základe, na základe reálnych skutočností toho, že voľby neboli v júni, ale v septembri a že chceme, aby bol rozpočet prijatý do konca roku a tak ďalej, má to náväznosti, aby teda ten dôvod tu bol a aby sme si ho ctili. Takže odporúčam trošku trpezlivosti. Ďakujem pekne.
33. schôdza NR SR - 9.deň - A. dopoludnia
Dátum: 2025-04-08
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

6. Ďakujem za slovo, pán predsedajúci. Ďakujem, kolega Peter Stachura, za to, že si poukázal na nezmyselnosť podstaty tohto zákona, to je odškodnenie ľudí, ktorí nedodržiavali protipandemické opatrenia. Týchto ľudí by sme mali odškodniť vo výške 3,5 mil. eur. Možno je tam také malé racio, napr. ľudia, ktorí museli ísť do nútenej karantény a bolo žiadané, aby platili za stravu, možno, ale ja som presvedčený, že ak štát niečo nariadi v takejto situácii, ako je pandémia, tak náklady by mal znášať štát. Ale chcieť odškodniť ľudí, ktorí nedodržiavali opatrenia, ktorí sa im vysmievali, je paródia. Preto si myslím, že je správne, ako si vyzval aj ty, že treba tento návrh stiahnuť. A pristavím sa na chvíľu pri tvojom príklade, alebo prepojeniu tejto pandémie covidu a slintačky a krívačky. Naozaj zažívame niečo, čo si myslím, že by sme sa boli mali poučiť. Tá súčasná vládna koalícia, ktorá teraz manažuje túto epidémiu slintačky a krívačky, vyzerá, že sa nepoučila v ničom. Pretože tie prvé dva týždne od 7. marca do 21. marca, keď nákaza bola v Maďarsku, sa neprijali nariadenia, nevyžadovali sa tieto nariadenia, a tým pádom sa nám aj vírus dostal tu na Slovensko. To znamená, podľa tej istej logiky, ako som povedal predtým, by mal náklady znášať štát, ale minister Takáč už hovorí o tom, že ak niekto niečo porušil, alebo priniesol vírus, možno ľudia z Maďarska do Slovenska na nejakú farmu, tak nebudú odškodnení. Tak ak neboli postavené opatrenia, ktoré to zakazovali, tak jednoducho by štát mal odškodniť všetkých ľudí, všetkých farmárov, ktorí budú mať škody aj na utratení dobytku, aj na dezinfekcii a na založení nového chovu.
23. schôdza NR SR - 10.deň - B. popoludní
Dátum: 2024-12-09
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

44. Pán kolega Hajko, rovnako ako si povedal, som presvedčený aj ja a je to v zmysle toho zákona, ktorý bol pred 24-mi rokmi prijatý, že tento zákon o slobodnom prístupe k informáciám by mal vychádzať v ústrety občanom. Novela, ktorú presadila vládna koalícia, ale nevychádza v ústrety občanovi, nechráni jeho, ale toho, kto by mal poskytnúť informáciu občanovi, v podstate sťažuje a komplikuje získavanie informácií pre občanov. Pekne si to ilustroval aj na príklade novinárov ako špeciálnej kategórie občanov a vďaka za túto ilustráciu, lebo je to dôležité pre výkon ich povolania aj fungovania novinárov v našej spoločnosti. Som presvedčený, že tento zákon je v rozpore s ústavou, lebo umožňuje svojvôľu, čo si tiež spomenul. Svojvôľu ako možnosť uplatňovať svoj pohľad a obmedziť právo občanov na informácie vzhľadom na mocenské postavenie toho, kto tú informáciu má poskytovať. A toto je aj v komunikácii pána prezidenta, ktorú tu máme, prezident a prezidentská kancelária takisto hovoria o tom, že schválený zákon vytvára priestor pre svojvoľné vyhodnocovanie žiadostí povinnými osobami a hovorí o tom, že zákaz svojvôle ako ústavný princíp predstavuje kategorický imperatív, ktorý zaväzuje všetkých verejných činiteľov najmä vtedy, keď ide o konanie v rozpore s verejným záujmom, ktoré uprednostňuje osobný záujem alebo skupinové záujmy.
23. schôdza NR SR - 5.deň - B. popoludní
Dátum: 2024-12-02
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

103. Pani kolegyňa, vážení páni kolegovia, ďakujem pekne za vaše faktické poznámky. Myslím si, že aj v tých vašich reakciách zaznelo veľa toho, čo treba ešte riešiť. Áno, klamlivá reklama, pán kolega Stachura, aj na alkohol a lieky, je tu veľa dopadov a príkladov zo života, kde ľudia boli ovplyvnení na škodlivé návyky a možno treba do budúcnosti rozmýšľať aj nad ďalšími oblasťami, ktoré treba, treba ošetriť. Je to jednoznačne negatívna externalita, ako bolo povedané, a áno, máme tu aj samoregulačný orgán, ale ktorý zjavne nerieši mnohé veci a nechce možno do toho, do toho vstupovať. Súhlasím aj s tým, pani kolegovia Šmilňák, Horecký, čo ste povedali, že je veľmi dôležitý zdravý rozvoj našich detí a rodín a tiež vzdelávanie a osobnostný rozvoj mladých ľudí. Presne, mladí ľudia si nezaslúžia klam a možno rýchlu výhru alebo to, aby chceli byť ako nejaké ich vzory, ktoré sú prezentované ako, ktoré rýchlo zbohatli a majú sa dobre, majú všetko, čo chcú mať. Mladí ľudia si zaslúžia pravdu, zaslúžia si to, aby sa pracovalo s ich talentami a aby získavali zručnosti, vedomosti pre dobrý život. Takéto veci treba, treba podporovať a práve hazard môže niekedy možno aj navždy zablokovať rozvoj človeka. Takže dalo by sa povedať aj viac, ja vám v tejto chvíli ďakujem za vaše komentáre a verím, že sa nám podarí aj cez tento zákon, ale možno aj cez ďalšie iniciatívy, ktoré budeme mať, posunúť tie veci dopredu. Ďakujem ešte raz, pani kolegyňa, pani kolegovia. (Potlesk.)
23. schôdza NR SR - 5.deň - B. popoludní
Dátum: 2024-12-02
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

26. Ďakujem pekne, pán kolega Hajko, za tvoje vystúpenie a zaujalo ma to, k čomu sa vlastne vraciame od minulého roku opäť a opäť, že každé piate euro zo Sociálnej poisťovne je v podstate na dlh, a tiež by som sa chcel prihovoriť, aby pán generálny riaditeľ nám povedal svoj pohľad, čo s tým chce urobiť. Čo s tým chcete urobiť najmä vo výhľade rozpočtu ďalších rokov, lebo nie je to dobré z pohľadu verejných financií. A tiež by ma veľmi zaujímalo to, že ako, či uvažujete alebo robíte aj nejaké analýzy, prepočty na možné prepočty plošných 13. dôchodkov na adresné. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

129. Pán kolega Mikloško, povedal si, pardon, pán kolega Dostál, na ktorého reagujem, povedal si vo svojom príspevku, že to je politická pomsta. A ja súhlasím s týmto, čo si povedal. Je smutné, že 64 alebo 65 poslancov takéto uznesenie podpísalo. Z môjho pohľadu je to hanebné uznesenie, ktoré sa nedá chápať ináč ako naozaj pomsta Roberta Fica voči Andrejovi Kiskovi, pretože zvíťazil nad Ficom v prezidentskej kandidatúre. Prečo to dnes potrebujete predkladať? Naozaj to potrebujeme, aby sme ako poslanci Národnej rady rokovali o takomto uznesení? Mne je to veľmi ľúto, lebo je to dehonestácia, alebo po slovensky poníženie politických protivníkov, čo opäť robíte a v tomto prípade voči bývalému prezidentovi a tým aj rozdeľujete a polarizujete ľudí, vytvárate napätie a znechutenie voči politike a politikom, a to sa obráti aj voči vám. Podľa mňa je to hrubým spôsobom rozdeľovanie ľudí a voliči vám to tiež spočítajú. A ešte jednu poznámku k procesu. Zaradili ste toto rozhodnutie na rokovanie dnes, keď sme naozaj mohli rokovať o dôležitejších veciach, rozhodnutím troch poslaneckých klubov. Toto nie je pravda, je to podvod. Poslanecký klub Slovenskej národnej strany skutočnosti zanikol a pán poslanec Muňko sa nechal zneužiť na podvod na voličoch aj na rokovacom poriadku. (Potlesk.)
22. schôdza NR SR - 2.deň - B. popoludni
Dátum: 2024-10-23
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

143. Pán Galko, povedali ste, že ideme niečo robiť nasilu, tak chcem len povedať, že nejdeme nič robiť nasilu a pre mňa je naozaj prekvapenie to, čo vy dnes nám tu hovoríte, lebo my o tom tak nevieme. Martina Holečková s nami o tom takto nekomunikovala ani ďalej nekomunikovala odvtedy. Myslím si, že tu mala dnes byť, aby sme to spolu vedeli vyriešiť. Hovoríte, že sme spravili chybu. Ja si myslím, že sme nespravili chybu z pohľadu, ako to riešime ako KDH, ako klub KDH. Nemyslíte naozaj, že chyba nastala niekde inde? Ale táto situácia, ktorú zažívame, nám hovorí niečo pre, aj pre budúcnosť, pre to, čo môže nastať aj pre budúcnosť. Je tu neštandardný stav, s tým súhlasím. Ak má niekto z nás zo stopäťdesiatich poslancov a poslankýň ostať bez zaradenia vo výbore, treba hľadať riešenie na to. Nemyslím si, že úplne to riešenie je len v našich rukách, aby sme stiahli ten návrh, možno to je to niečo, k čomu by sa malo stretnúť aj poslanecké grémium a rozmyslieť to, ako konať v podobných prípadoch.
22. schôdza NR SR - 2.deň - B. popoludni
Dátum: 2024-10-23
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

133. Ďakujem. Pán kolega, pán poslanec Dostál, riešime tu návrh na výmenu poslancov za klub KDH, ktorý sme niekedy v jednom čase takto nominovali, nastala zmena, riešime ju. Povedal si v predchádzajúcom príspevku, že je to zjavne proti vôli pani poslankyne Bajo Holečkovej, teraz v tomto príspevku si povedal, že nemyslíš si, že je to skutočne prejav jej vôle. No, mne je ľúto, že tú vôľu nevidíme, že tu nie je pani poslankyňa, aby sme to mohli riešiť naozaj, lebo tak ako som povedal, ja si za tým stojím, že jej prejav vôle – veľmi jasný – na minulej schôdzi sme počuli. Áno, súhlasím, že nie je štandardné, aby poslanec alebo poslankyňa neboli zaradení v klube. Toto sa riešilo na začiatku volebného obdobia štandardne, teraz riešime neštandardnú situáciu na základe rozhodnutia poslankyne, ktorá odišla z klubu. Áno, súhlasím s tebou, stáva sa to a treba to riešiť. My tú situáciu riešime z pohľadu poslaneckého klubu KDH podľa mňa férovo a formálne v poriadku. Áno, dôsledok je neštandardný, ak pani poslankyňa Bajo Holečková by ostala bez členstva vo výbore. Keby to bola chcela, mohla to s nami riešiť, bolo dosť času, oznámili sme jej náš návrh ešte na minulej schôdzi. Nestalo sa tak a teraz sa ten návrh, ten problém posunul na vyššiu úroveň, na úroveň celej snemovne, tak hľadajme riešenie spoločne.
22. schôdza NR SR - 2.deň - B. popoludni
Dátum: 2024-10-23
Poslanec: Čaučík, Marián (KDH)
Druh vystúpenia: Vystúpenie s faktickou poznámkou

113. No, bolo povedané, že, alebo naznačené, že tu ide o nejakú schválnosť alebo o neférovosť. Tak chcem povedať ešte raz tú faktografiu. Rozhodnutie, že na klube, na našom klube, že pani Holečkovú vymeníme za poslanca Šmilňáka, padlo už na minulej, septembrovej schôdzi, v priebehu ktorej sa pani Holečková rozhodla, že odíde z nášho klubu aj z KDH, takže je to úplne normálne. Dohodli sme sa ale, že ten návrh dáme až na októbrovej schôdzi, že to nebudeme tlačiť na pílu a riešiť vtedy. Takto sme pani Holečkovú informovali, stretli sme sa aj s predsedom poslaneckého klubu s ňou ešte na septembrovej schôdzi. Prijala to, súhlasila, nemala žiaden problém. To dosvedčujem. Bol som pri tom a ja verím, že by to potvrdila, aj keby tu aj dnes ona bola. Toto je fakt. Možno sa odvtedy niečo zmenilo, keď pani Holečková vtedy s tým súhlasila a pani Bajo Holečková má dnes iný názor. Nevieme, lebo sa s nami o tom nerozprávala napriek tomu, že vedela, že takýto návrh dávame. Ale opakujem, že je to za KDH úplne v poriadku. Nemáte nám čo vyčítať, kolegovia zo SaS-ky a z Demokratov. Môže tu byť aj riešenie, ja si myslím, že snemovňa, ak sa tak rozhodne, môže schváliť do sociálneho výboru aj Martina Šmilňáka, ako to navrhujeme, a tiež Martinu Bajo Holečkovú. Pretože, ako bolo povedané, že boli dohodnuté nejaké pomery medzi koalíciou a opozíciou, tie by sa nezmenili, lebo koalícia má v sociálnom výbore osem členov a opozícia šesť. Takže keby jeden pribudol, stále má koalícia väčšinu. Je to možné urobiť, ak sa rozhodne aj opozícia, ale aj koaliční kolegovia, že chcú, aby pani Holečková, Bajo Holečková neostala mimo výboru, ale pokračovala v tej práci tam. Je to možné urobiť, ale urobme to inou procedúrou. Táto naša podľa mňa je úplne v poriadku.
39. schôdza NR SR - 12.deň - A. dopoludnia
Dátum: 2025-09-26
Poslanec: Čavojová, Marcela (SMER - SD)
Druh vystúpenia: Vystúpenie

Ďakujem za slovo, pán predsedajúci. Vážené kolegyne, vážení kolegovia, predložený návrh zákona predstavuje novelizáciu právnej úpravy hradenia liekov, zdravotníckych pomôcok a dietetických potravín v tzv. výnimkovom režime. Aktuálne platná a účinná právna úprava v zákone č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov ponecháva rozhodnutie o úhrade týchto liekov, zdravotníckych pomôcok a dietetických potravín na uvážení zdravotnej poisťovne. Viaceré príslušné ustanovenia upravujúce hradenie liekov v tzv. výnimkovom režime však boli napadnuté pred Ústavným súdom Slovenskej republiky na základe návrhu verejného ochrancu práv a na základe návrhu Správneho súdu v Bratislave, pričom sa namieta ich protiústavnosť z viacerých ohľadov. Preto sa stotožňujeme s obsahom vyššie spomenutého návrhu verejného ochrancu práv a návrhu Správneho súdu v Bratislave, sa navrhuje zavedenie presných zákonných podmienok, za splnenia ktorých bude mať poistenec právny nárok na úhradu tzv. výnimkového lieku, resp. zdravotníckej pomôcky alebo dietetickej potraviny. Tomuto procesu bude predchádzať možnosť úhrady liekov z fondu na úhradu vybraných liekov, ktorý vznikne transformáciou z doterajšieho fondu kvality zdravia. Taktiež sa navrhuje priamo v zákone ustanoviť náležitosti žiadosti o úhradu lieku, zdravotníckej pomôcky a dietetickej potraviny v tzv. výnimkovom režime. V prípade, ak zdravotná poisťovňa úhradu neodsúhlasí a nevyhovie odvolaniu, v druhom stupni bude v zmysle predloženého návrhu zákona o žiadosti rozhodovať Úrad pre dohľad nad zdravotnou starostlivosťou ako druhostupňový orgán v správnom konaní. Návrh zákona je v súlade s Ústavou Slovenskej republiky, ústavnými zákonmi Slovenskej republiky a nálezmi Ústavného súdu Slovenskej republiky, platným právnym poriadkom Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Ďakujem za slovo.
39. schôdza NR SR - 6.deň - B. popoludní
Dátum: 2025-09-17
Poslanec: Čavojová, Marcela (SMER - SD)
Druh vystúpenia: Vystúpenie s faktickou poznámkou

Ďakujem za slovo pán predsedajúci. Pán poslanec Kišš, do konca roku 2022 ste boli šéfom útvaru hodnoty za peniaze a potom ste vstúpili do PS, dúfam, že je to správne. Teda aj počas vlády pána Matoviča. Vašou úlohou bolo analyzovať projekty, rôzne štúdie a posudzovať alternatívy a efektívne využívať verejné zdroje. Doteraz len kritizujete každý jeden krok pána ministra financií Kamenického, ale keď ste boli šéfom ÚHP neprekážalo vám a mlčali ste o nehospodárnom konaní vtedajšej vlády. Jeden príklad vám uvediem z obdobia covidu, ktorý ma presah do dnešných dní. Finančné riadenie zo strany rezortov sa ukázalo ako nedostatočné, keďže absolútne chýbala povinná základná finančná kontrola pred samotným nákupom vakcín. Konštatuje to NKÚ. S viac ako 15 mil. dávok vakcín proti ochoreniu COVID 19, bezmála 2 mil. vakcín Slovensko darovalo zo svojich skladov iným krajinám a do konca roku 2023 expirovalo 4,8 mil. dávok. Účet za nákup vakcín aj s likvidáciou expirovaných dávok presahuje sumu viac ako 340 mil. eur. Ide o ukážkový príklad nehospodárneho nakladania s verejnými prostriedkami o názorný príklad plytvania financiami, kde ste jednoznačne zlyhali ako šéf ÚHP a rovnako tak ste zlyhali aj so svojim programom TRESK. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Čavojová, Marcela (SMER - SD)
Druh vystúpenia: Vystúpenie s faktickou poznámkou

285. Ďakujem za slovo. Pani kolegyňa Marcinková, očakávala by som od vás trošku sebareflexie. Celý deň diskutujeme o zmene ústavy. Prišli ste si ale na svoje vystúpenie na záver, tak oceňujem aj to teda, že ste nechali detičky doma. Ale pripravili ste si príspevok do rozpravy, na sociálne siete a moralizujete. Vám sa pripisuje, že vďaka vám je uzákonený sprievod rodiča s dieťaťom v nemocnici. Avšak, vy ste za ten zákon ako celok v treťom čítaní nehlasovali aj napriek tomu, že ste ho nedokázali presadiť, keď ste mali ústavnú väčšinu s pánom Matovičom, to len taký dodatok. Tak myslím si, že ste nehlasovali ako za celok. Ďakujem.
33. schôdza NR SR - 14.deň - B. popoludní
Dátum: 2025-04-15
Poslanec: Čavojová, Marcela (SMER - SD)
Druh vystúpenia: Vystúpenie s faktickou poznámkou

215. Ďakujem za slovo. Ja by som chcela poďakovať kolegynke Zuzke a myslím si, že to zhrnula úplne všetko, ale mám pocit, že zabudla na jednu vec, a to je, že sme tu mali úradnícku vládu pána Ódora, ktorý je už dnes, teda pracuje ako europoslanec za PS a jeho vláda bez dôvery parlamentu udelila 21 mil. Nadácii otvorenej spoločnosti, pričom nie je jasné, kde a ako sa minuli štátne peniaze a súhlasila s tým aj bývalá pani prezidentka Zuzana Čaputová. A na záver by som chcela poďakovať všetkým mimovládnym organizáciám, aj napriek tomu, že to tu celý deň riešime, za ich činnosť, ktorú vykonávajú. Ďakujem za slovo.
33. schôdza NR SR - 14.deň - B. popoludní
Dátum: 2025-04-15
Poslanec: Čavojová, Marcela (SMER - SD)
Druh vystúpenia: Vystúpenie s faktickou poznámkou

179. Ďakujem za slovo, pán predsedajúci. Ja by som chcela povedať iba našim kolegom opozičným, že ak teda sa im zdá, lebo hovoria o tom, že je niečo zlé na informovanosti občanov, kam a odkiaľ prúdia financie a do akých neziskových organizácií, tak si povedzme, čo sa dialo v europarlamente a ktoré médiá, hovorím v úvodzovkách, teda práve preto, že málo informovali o veľkom škandále v eurokomisii. A škandálom je, že Európska komisia tajne platila milióny eur za zelený lobing na šírenie zelenej agendy Green Dealu. Svetové médiá zašli až tak ďaleko, že zverejnili informácie o ovplyvňovaní rozpravy v Európskom parlamente. Po odhalení tajných dohôd a zaplatení lobingu medzi Európskou komisiou a mimovládkami sa mnoho nepolitických skupín ohradilo a vyjadrilo svoju nevôľu nad utajovanými skutočnosťami a považujú to za neprijateľné, že sa financujú aktivistické skupiny, ktoré fungujú s obrovskými rozpočtami, ale nemajú žiadnu zodpovednosť a sú v pozadí politiky, tak ako napríklad dnes pán Rizman, ktorý bol teda na balkóne a dámy z PS sa tam teda chodili radiť. Ďakujem za slovo. (Potlesk.)
19. schôdza NR SR - 13.deň - B. popoludni
Dátum: 2024-10-02
Poslanec: Čavojová, Marcela (SMER - SD)
Druh vystúpenia: Vystúpenie s faktickou poznámkou

52. Ďakujem, pán predsedajúci. Veľmi zvláštne pristupujú kolegovia z opozície ku konsolidácií verejných financií a je to asi preto, že celý marazmus bol spôsobený spomínanými vládami. A zopakujem to teda ešte raz, ja viem, že teda to opakujeme, ale povieme to znovu, ako vy opakujete stále to isté. Takže, je to pán Matovič, pán Heger a pán apolitický Ódor, dobre? Zapamätané? Zastávate sa týchto ľudí, ktorí by nechali skrachovať Slovensko, pričom akoby ste zabudli, že mnohí z vás boli zamestnaní vo vysokých štátnych úradníckych funkciách, kde ste sa priamo podieľali na zadlžovaní Slovenska. Pán Stachura, k vášmu vystúpeniu mi však nedá nespomenúť správu NKÚ, ktorá jasne odhalila, že počas bývalých vlád v roku 2020 a 2023 bolo dohodárom vyplatených viac ako 30 mil. bez pravidiel, bez preukázania vykonaných prác. Ako je možné, že ste pracovali na ministerstve zdravotníctva a takýmto spôsobom sa vyplácali odmeny neznámym dohodárom, ktorí dostali viac peňazí ako radový, kmeňový zamestnanec ministerstva? Aj toto prispelo k rozvratu verejných financií a musíme to byť my, ktorí konsolidujeme. Ďakujem.
9. schôdza NR SR - 13.deň - B. popoludní
Dátum: 2024-02-21
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

16. Ďakujem za slovo. Rasťo, ďakujem ti, že si konkrétne rozobral vlastne ten kľúč tejto novely fungovania, ako vlastne bude fungovať, keď sa prijme tento zákon a vlastne tým primárne sekundárny kľúč, ktorý sa skrýva v tomto. A tak ako si hovoril, je to krok k tomu, aby sme sa priblížili západným krajinám, svojim susedom, ktorí majú tento zákon a u ktorých to platí, tak ako som už spomínal vo svojej rozprave. Zatiaľ u nás platidlom je korupcia a presne tento návrh zákona sa zaoberá tým, aby vlastne tá korupcia, sme jej predchádzali, aby sme jej zabraňovali a aby sme tak predchádzali škodám, hospodárskym škodám v štáte a zároveň budovali tú takú atmosféru, ktorá je v západných krajinách normálna a prirodzená, že nikto si tam nedovolí hocijako ukradnúť, alebo urobiť nejaké daňové podvody, alebo obohacovať sa nadmernými ziskami vo svoj prospech a tak okrádať štát, okrádať občanov. Toto isté by malo fungovať aj u nás. Čiže naozaj podporte tento zákon.Poďme sa baviť v druhom čítaní o tom, čo treba vylepšiť, a uplatnime ho, aby to fungovalo aj u nás. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

90. Ďakujem za slovo. Ďakujem za faktické poznámky. Jedno čo viem, počas toho, ako sme boli v koalícii, teda ja som tam nebol, ale kolegovia keď boli, tak vlastne tento návrh, čo sa týka bývania, nepredkladali samotná naša strana, ale naša strana bola za to, čo už sa tam udialo alebo neprijalo sa. Tak to už je vec, ktorá, ktorú ja neviem ovplyvniť, ale som rád za to, že ste zareagovali. A súhlasím aj s tebou, Rasťo, keď si hovoril o tom, že, že tá klíma musí byť dobre nastavená a potom tak, tak ľahšie idú veci. Jasné, že financie sú veľmi potrebné preto, aby, aby sa situácia menila, aby sme mohli naozaj konkrétne, konkrétnym ľuďom doručiť tú pomoc, je veľmi potrebné, aby, aby sa menila tá klíma. Naozaj ten zákon, ktorý predkladáme, má ten charakter, aby, aby zmenil podmienky a aby zmenil vnímanie politikov na Slovensku. Ďakujem.
9. schôdza NR SR - 13. deň - A. dopoludnia
Dátum: 2024-02-21
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

58. Ďakujem za slovo. Ďakujem, Veronika, za tvoje vystúpenie a za to, že si tak nepriamo hovorila o tom, čo spomenul aj, aj reagujúci kolega Galko, že toto je iba čistý strach pre, z toho, že asi pán Pellegrini dobre tuší, že Ústavný súd by rozhodol o novele Trestného zákona tak, že by ju zrušil. A tak by si zrušil aj svoje, svoju amnestiu, svoju ochranu. A nielen on, ale mnohí iní, ktorí, ktorých sa to bytostne týka a ktorých sa to dotýka v tom zmysle, že sú ohrození. Ohrození pred, pred stíhaním, pred trestom, pred zodpovednosťou za veci, za skutky, ktoré, ktoré urobili vo svojej minulosti, či korupčnej, alebo nejaké podvody. Aj ja sa pridávam k tejto výzve. Vyzývam predsedu parlamentu aj kandidáta na prezidenta Petra Pellegriniho, aby podpísal túto novelu a tak dal Ústavnému súdu možnosť preskúmať, či táto novela spĺňa všetky náležitosti a či sme boli my tí, ktorí sme porušili veci, ktoré sme obštruovali ešte od Vianoc. A chcem dodať už iba toľko, že my sa nebojíme, lebo vieme, vieme, ako by to dopadlo, keby, ako to dopadne, keď ústavný súd začne konať. Ďakujem ti Veronika.